
[bookmark: _GoBack]Բողոքարկման հանձնաժողովը (այսուհետ նաև՝ Հանձնաժողով) քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Բողոքարկվել են քրեական դատավարություն (մինչդատական վարույթի հարցեր) բաժնի 2-րդ, 5-րդ, 10-րդ, 15-րդ, 25-րդ, 27-րդ հարցերը:

Քրեական դատավարություն (մինչդատական վարույթի հարցեր)
Հարցեր 2-րդ, 5-րդ, 10-րդ, 25-րդ
Հավակնորդը փաստարկել է, որ նույն առաջադրանքը 3 անգամ կրկնվել է տվյալ տարբերակի այլ հարցերում, որոնց մեջ ևս ընտրել է նույն տարբերակը և դրանք գնահատվել են 0 միավոր, մինչդեռ գտնում է, որ նման պայմաններում իրեն պետք է տրվի 3 միավոր: Նշվածի կապակցությամբ, հարկ է նշել, որ Գնահատման հանձնաժողովի արձանագրության համաձայն՝ կրկնվող հարցերի դեպքում Գնահատման հանձնաժողովը յուրաքանչյուր հարց գնահատել է ըստ տրված պատասխանի, այսինքն՝ 4 դրական պատասխանի դեպքում տվել է 4 միավոր, 4 բացասականի դեպքում՝ այդ միավորները հանվել են: Գնահատման նման մոտեցումը ընդունելի է նաև Բողոքարկման հանձնաժողովի համար, նկատի ունենալով այն հանգամանքը, որ թեստերը ստուգում են ոչ միայն անձի գիտելիքների մակերեսային իմացությունը, այլ գիտելիքի կայունությունը, հավակնորդի ուշադրությունը, հետևաբար նույն հարցի 4 անգամ կրկնությունը կարող էր վեր հանել որպես դատավոր աշխատելու ընթացքում անհրաժեշտ այնպիսի կարողություններ, ինչպիսին են վրիպակները նկատելու, ուշադրությունը կենտրոնացնելու ունակությունը:
Հարցեր 15
Հավակնորդը որպես ճիշտ պատասխան է ընտրել առաջադրվածներից 1-ինը, այն է՝ պետք է անհապաղ ազատ արձակի, քանի որ լրացել է անձին արգելանքի տակ պահելու 72 ժամը, մինչդեռ ճիշտ պատասխանն է 3-րդը՝ չպետք է ազատ արձակի, քանի որ առկա է անձի նկատմամբ կալանքը որպես խափանման միջոց ընտրելու վերաբերյալ որոշում: Տվյալ դեպքում պետք է նկատի ունենալ, որ խոսքը վերաբերում է ոչ թե ձերբակալվածին, այլ այն անձին ում նկատմամբ արդեն իսկ կիրառված է եղել կալանավորումը որպես խափանման միջոց: 
Հարցեր 27
Հավակնորդը որպես ճիշտ պատասխան է ընտրել առաջադրվածներից 1-ինը, այն է՝ իր կողմից կայացված առանձին որոշման հիման վրա, մինչդեռ ճիշտ պատասխանն է 3-րդը՝ դատարանի՝ ապահովագրական գաղտնիք կազմող տեղեկություններն առգրավելու թույլտվություն տալու վերաբերյալ որոշման հիման վրա, քանի որ ՀՀ քրեական դատավարության օրենսգրքով հստակ սահմանված է, որ ապահովագրական գաղտնիքը կարող է ստացվել միայն դատարանի որոշման հիման վրա: 
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 34789 ծածկագրով աշխատանքի քննության արդյունքների դեմ բերված բողոքը ամբողջությամբ մերժել: 

